1.DRUGI LETNI PREGLED – NAMEN, PRIPRAVA IN POSTOPEK

Komisija je 12. julija 2016 sprejela sklep (v nadaljnjem besedilu: sklep o ustreznosti), v katerem je ugotovila, da zasebnostni ščit EU-ZDA (v nadaljnjem besedilu: zasebnostni ščit) zagotavlja ustrezno raven varstva osebnih podatkov, ki so bili preneseni iz EU organizacijam v ZDA . Sklep o ustreznosti določa zlasti, da Komisija letno oceni vse vidike delovanja okvira. Prvi letni pregled je bil opravljen 18. in 19. septembra 2017 v Washingtonu, 18. oktobra 2017 pa je Komisija sprejela poročilo Evropskemu parlamentu in Svetu , ki mu je bil priložen delovni dokument služb Komisije (SWD(2017) 344 final) .

Na podlagi zaključkov prvega pregleda je Komisija ugotovila, da ZDA še naprej zagotavljajo ustrezno raven varstva osebnih podatkov, ki se v okviru zasebnostnega ščita iz Unije prenesejo organizacijam v ZDA. Hkrati je Komisija menila, da bi bilo praktično izvajanje okvira zasebnostnega ščita mogoče dodatno izboljšati, da se zagotovi, da jamstva in zaščitni ukrepi, ki jih zagotavlja, še naprej delujejo, kot je bilo predvideno. V ta namen je Komisija podala deset priporočil.

To poročilo zaključuje drugi letni pregled delovanja zasebnostnega ščita. To poročilo in priloženi delovni dokument služb Komisije (SWD(2018) 497) imata enako strukturo kot poročilo o prvem letnem pregledu. Zajemata vse vidike delovanja zasebnostnega ščita, tudi glede na razvoj dogodkov v zadnjem letu. Osrednji element ocene Komisije je bilo izvajanje njenih priporočil iz prvega letnega pregleda.

Pri pripravi drugega letnega pregleda je Komisija zbrala informacije od zadevnih zainteresiranih strani (zlasti družb, certificiranih v okviru zasebnostnega ščita, prek njihovih panožnih združenj in nevladnih organizacij, ki delujejo na področju temeljnih pravic, zlasti digitalnih pravic in zasebnosti) ter od ustreznih organov ZDA, ki sodelujejo pri izvajanju okvira.

Drugi letni pregled je bil opravljen 18. in 19. oktobra 2018 v Bruslju. Pregled so otvorili evropska komisarka za pravosodje, potrošnike in enakost spolov Věra Jourová, ameriški minister za trgovino Wilbur Ross, predsednik zvezne komisije za trgovino Joseph Simons in predsednica Evropskega odbora za varstvo podatkov Andrea Jelinek. V imenu EU so se ga udeležili predstavniki generalnega direktorata Evropske komisije za pravosodje in potrošnike. Delegacija EU je vključevala tudi sedem predstavnikov, ki jih je imenoval Evropski odbor za varstvo podatkov (neodvisni organ, ki združuje predstavnike nacionalnih organov za varstvo podatkov iz držav članic EU in Evropskega nadzornika za varstvo podatkov).

Na strani ZDA so pri pregledu sodelovali predstavniki ministrstva za trgovino, ministrstva za zunanje zadeve, zvezne komisije za trgovino, ministrstva za promet, urada direktorja nacionalne obveščevalne službe, ministrstva za pravosodje ter člani nadzornega odbora za zasebnost in državljanske svoboščine, pa tudi vršilka dolžnosti varuha pravic in generalni inšpektor za obveščevalno skupnost. Poleg tega so na ustreznih pregledovalnih sejah informacije zagotovili predstavniki neodvisne organizacije, ki v okviru zasebnostnega ščita nudi storitve reševanja sporov, in ameriškega arbitražnega združenja. Nazadnje so organizacije, certificirane v okviru zasebnostnega ščita, predstavile informacije o tem, kako družbe izpolnjujejo zahteve okvira.

Ugotovitve Komisije so bile nadalje podprte s študijo, ki jo je naročila, in javno dostopnim gradivom, kot so sodne odločbe, izvedbena pravila in postopki ustreznih organov ZDA, poročila in študije nevladnih organizacij, poročila o preglednosti, ki so jih izdale družbe, certificirane v okviru zasebnostnega ščita, letna poročila neodvisnih pritožbenih mehanizmov in poročila medijev.

Letošnji pregled se je izvajal ob upoštevanju izzivov za zasebnost podatkov, ki so vse bolj globalne narave, kot kaže primer Facebook/Cambridge Analytica. EU in ZDA se zavedajo, da se pri varstvu osebnih podatkov soočata s podobnimi izzivi. Obe strani sta med pregledom poudarili potrebo, da je treba takšne zlorabe osebnih podatkov obravnavati, vključno z odločnimi izvršilnimi ukrepi organa EU za varstvo podatkov in zvezne komisije ZDA za trgovino.

Poročilo Komisije odraža tudi trenutno razpravo o zvezni zakonodaji ZDA o varstvu zasebnosti. Približevanje obeh sistemov na dolgi rok bi okrepilo temelje, na katerih je bil razvit okvir zasebnostnega ščita.

2.UGOTOVITVE IN ZAKLJUČKI

Drugi letni pregled je zajemal tako „trgovinske vidike“ okvira zasebnostnega ščita kot vprašanja, povezana z dostopom organov do osebnih podatkov.